ΓΡΑΠΤΗ ΕΡΩΤΗΣΗ P-1429/97 υποβολή: Marco Formentini (NI) προς την Επιτροπή (16 Απριλίου 1997)

Θέμα: Παρέμβαση της Ευρωπαϊκής Επιτροπής σχετικά με το σχέδιο περί κατασκευής μιας νέας έδρας για το θέατρο της Σκάλας του Μιλάνου

Με επιστολή της που υπογράφει στις 17 Μαρτίου 1997 ο κ. Mogg της ΓΔ XV, η Ευρωπαϊκή Επιτροπή ζήτησε διευκρινήσεις από την ιταλική κυβέρνηση σχετικά με το ως άνω ζήτημα το οποίο αποτέλεσε αντικείμενο συμφωνιών που συνήφθησαν μεταξύ του Δήμου του Μιλάνου, του Αυτόνομου Οργανισμού του Θεάτρου της Σκάλας και ιδιωτών. Την προσοχή της Ευρωπαϊκής Επιτροπής επί του ζητήματος αυτού επέσυρε το αίτημα ορισμένων επαγγελματικών τάξεων του Μιλάνου που εναντιώθηκαν στο σχέδιο υποβάλλοντας σχετικές αναφορές, προσπαθώντας ανεπιτυχώς να εμποδίσουν πρώτα την απόφαση του Δήμου σε επίπεδο Εποπτικού Οργάνου και, στη συνέχεια, προσφεύγοντας στο Περιφερειακό Διοικητικό Δικαστήριο της Λομβαρδίας και στο Συμβούλιο Επικρατείας τα οποία, στις αποφάσεις που εξέδωσαν επικυρώνουν την απόλυτη νομιμότητα των πράξεων του Δήμου τόσο στα πλαίσια του ιταλικού όσο και του κοινοτικού δικαίου, απορρίπτοντας έτσι την αίτηση αναστολής.

Με βάση μόνον τις προαναφερθείσες αναφορές και χωρίς να συνεκτιμηθούν οι απόψεις των περιφερειακών και εθνικών διοικητικών οργάνων, η Επιτροπή έκρινε πως έπρεπε να ζητηθούν διευκρινήσεις, που πάντως θα της παρασχεθούν από τις ενδιαφερόμενες πλευρές, συμπεριλαμβανομένου του Δήμου του Μιλάνου, από τις οποίες προκύπτει ότι οι ισχυρισμοί των επαγγελματικών τάξεων είναι αβάσιμοι. Έως εδώ δεν υπάρχει καμία παρατυπία, πέραν του αδικαιολογήτου ζήλου της Επιτροπής.

Ζητώ, ως εκ τούτου, να πληροφορηθώ για ποιό λόγο, που ασφαλώς γνωρίζει η Επιτροπή μια και πρόκειται για ιδιαίτερα περίπλοκη κατασκευή με σειρά προθεσμιών και δραστηριοτήτων που έχουν ήδη εκτελεσθεί και για τις οποίες το χρονοδιάγραμμα έχει κεφαλαιώδη σημασία, έκρινε σκόπιμο ότι έπρεπε να ζητήσει την παρέμβαση των ιταλικών αρχών όσον αφορά την αναστολή εκτέλεσης οιουδήποτε έργου;

Θεωρεί άραγε πρέπον η Επιτροπή, πριν ακόμη λάβει πλήρη γνώση του ζητήματος, να παρεμβαίνει με τόση έλλειψη διακριτικότητας στις υποθέσεις μιας ελεύθερης πόλης της Ευρωπαϊκής Ένωσης;

Απάντηση του κ. Monti εξ ονόματος της Επιτροπής (2 Ιουνίου 1997)

Με την επιστολή στην οποία αναφέρεται το αξιότιμο μέλος η Επιτροπή ζήτησε διευκρινήσεις από τις ιταλικές αρχές όσον αφορά τη διαδικασία που ακολούθησαν στο πλαίσιο του σχεδίου Scala 2001. Οι καταγγελίες που έλαβε η Επιτροπή συνοδευόμενες από επίσημα έγγραφα και πράξεις αποκαλύπτουν όντως ορισμένες πτυχές της διαδικασίας οι οποίες εγείρουν αμφιβολίες όσον αφορά τη συμβατότητά τους με την κοινοτική νομοθεσία για τις δημόσιες συμβάσεις.

Βάση των υποχρεώσεών της που απορρέουν από το άρθρο 155 της συνθήκης ΕΚ, η Επιτροπή ζήτησε από την ιταλική κυβέρνηση τις απαραίτητες διευκρινίσεις με σκοπό να εξακριβώσει τη βασιμότητα των καταγγελιών.

Όσον αφορά την αίτηση προς την ιταλική κυβέρνηση να παρέμβει στην ήδη κινηθείσα διαδικασία, η Επιτροπή παρατηρεί ότι, με βάση την πάγια τακτική της στις υποθέσεις αυτού του είδους και σύμφωνα με τη νομολογία του Δικαστηρίου στο θέμα αυτό (βλέπε συγγεκριμένα τη διάταξη του προέδρου του Δικαστηρίου της 22ας Απριλίου 1994, υπόθεση C-87/94), ζήτησε από τις ιταλικές αρχές να μη λάβουν κανένα μέτρο που ενδέχεται να συνιστά παράβαση του κοινοτικού δικαίου.

Μία τέτοια αίτηση έχει ως στόχο να θέσει σε επιφυλακή τις αρχές ενός κράτους μέλους όσον αφορά τους κινδύνους από την έγκριση συμπληρωματικών μέτρων που ενδέχεται να θίγουν τα δικαιώματα των φυσικών προσώπων, σε περίπτωση που στη συνέχεια διαπιστωθεί παράβαση του κοινοτικού δικαίου. Πράγματι, στο πλαίσιο της προαναφερθείσας νομολογίας, το Δικαστήριο υπογράμμισε ότι η Επιτροπή πρέπει να ενεργήσει κατά τρόπο ώστε η αναθέτουσα αρχή να ενημερωθεί το ταχύτερο δυνατό ότι συνεχίζει υπ'ευθύνη της τη διαδικασία.